BASES REGULADORAS E CONVOCATORIA DO PLAN DE OBRAS E SERVIZOS (PLAN CONCELLOS) 2018-2019
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 03/01/2018)

O Plan Concellos 2018-2019 é un plan bianual financiado con fondos propios da Deputación de Pontevedra destinado á colaboración nas obras e servizos de competencia municipal dos 59 concellos de menos de 50.000 habitantes da provincia. Por medio deste Plan dáselle cumprimento ao mandato contido no artigo 36.2. a da Lei 7/1985, de 2 de abril, reguladora das bases de réxime local, que regula a obriga das deputacións provinciais de aprobar anualmente un plan provincial de cooperación coas obras e servizos de competencia municipal. O Plan Concellos introduciu importantes novidades con respecto a programas de cooperación anteriores. Por unha banda simplificou e integrou nun só programa distintos plans de subvencións financiados cos fondos propios da Deputación o que contribuiu a obxectivar e racionalizar a cooperación cos concellos da provincia e, por outra, realizou unha distribución da totalidade dos fondos entre os concellos aplicando criterios obxectivos e transparentes. Actualmente, para dar resposta ás necesidades dos concellos, plantéxase un plan bianual 2018-2019; desta forma preténdese reforzar a súa autonomía e a súa responsabilidade, e contribuír a planificación da actividade por parte das entidades municipais. Al igual que en anos anteriores, a finalidade das actuacións que se realizarán co financiamento previsto neste Plan é triple: en primeiro lugar, a realización investimentos que garantan o funcionamento dos servizos municipais así como as adaptacións das infraestruturas e do territorio como consecuencia do cambio climático e, especialmente, da protección contra lumes; en segundo lugar, o cofinanciamento dos gastos correntes municipais incluídos os derivados da realización de actos culturais, sociais, deportivos etc, e en terceiro lugar, o fomento do emprego. Os investimentos serán as obras, as subministracións, a adquisición de ben inmobles e a propiedade inmaterial (planeamento urbanístico e estudos de planificación estratéxica) para actividades e servizos que sexan de competencia municipal de acordo co establecido nos artigos 25 e 26 da Lei 7/1985, de 2 de abril, reguladora das bases do réxime local, en función das necesidades e peculiaridades de cada Concello. En todo caso, o Concello deberá ser titular ou cesionario dos terreos, bens ou instalacións obxecto de subvención e contar con todos os permisos e licenzas preceptivas, ou acreditar telas solicitado no momento de presentación da solicitude de subvención coa achega da documentación correspondente. O Concello, se o estima procedente, poderá destinar parte da cantidade asignada no Plan a reducir o endebedamento que os concellos teñan cos seus provedores e/ou coas entidades financeiras e ao financiamento de gasto corrente previsto para o exercicio 2018. Poderán financiarse os gastos de funcionamento dos servizos de subministración da auga, rede de sumidoiros, limpeza viaria, recollida do lixo, iluminación pública, mantemento e reparación dos accesos a núcleos de poboación, mantemento e reparación de parques públicos e aqueloutros que estean directamente asociados ao funcionamento dos servizos municipais. Tamén poderán ser obxecto de subvención os gastos derivados da organización e realización de actividades culturais, deportivas, sociais, educativas, etc. Un dos eixes principais deste plan é o emprego. En calquera concello, con independencia do seu nivel de desenvolvemento, a base para impulsar de forma crecente e sostible a prosperidade, a cohesión e a inclusión social é contar cunha oferta suficiente de emprego. Por iso este Plan permite que os concellos destinen unha parte da cantidade que lles corresponde á prestación de servizos de competencia municipal de forma directa por medio da contratación de persoal desempregado inscrito no servizo público de emprego, sempre respectando a preferencia na contratación dos colectivos máis desfavorecidos e a debida adecuación salarial á cualificación profesional dos postos que se van cubrir, co límite mínimo do salario mínimo interprofesional que estea vixente en cada momento. En congruencia cos principios informadores do propio Plan e o principio de autonomía municipal consagrado nos artigos 137 e 140 da Constitución, correspóndelles aos concellos a decisión á hora de definir as prioridades na execución das distintas liñas de actuación en que se distribúe o Plan, adecuándoas ás especificidades e necesidades de cada municipio, dentro dos límites establecidos para o debido control e vixilancia do uso dos recursos públicos. Correspóndelles tamén a elaboración dos proxectos e a licitación e a execución das obras, dentro do marco da lexislación de contratos do sector público, así como os procesos de selección do persoal que se vai contratar para a prestación directa dos servizos municipais, respectando en todo caso a obriga de contratar persoas desempregadas inscritas como demandantes de emprego e a preferencia na contratación de colectivos en risco de exclusión social. Respecto dos concellos fusionados, en todo caso, garántese que o Concello de Cerdedo-Cotobade terá unha asignación non inferior á que lle correspondería respecto a cada un dos concellos por separado. En definitiva, dentro do marco flexible do Plan Concellos 2018-2019 a elección da actividade subvencionable correspóndelles aos concellos, así como a súa execución e adecuada xustificación cumprindo cos requisitos establecidos na normativa xeral e autonómica reguladora das subvencións públicas. En relación co exposto confecciónanse as seguintes bases reguladoras: Estas bases e a convocatoria teñen por obxecto regular o procedemento de concesión, execución e xustificación das subvencións que se concedan con cargo a este Plan de carácter bianual. As finalidades subvencionables serán as que se sinalan nestas bases e terán que ser de competencia municipal. Asemade será subvencionable a recuperación dos danos causados nas infraestruturas, equipamentos e outros bens de titularidade municipal por mor da vaga de lumes de outubro de 2017, así como as adaptacións das infraestruturas e do territorio como consecuencia do cambio climático e, especialmente, da protección contra os lumes. No marco destas bases, os concellos poderán libremente determinar a elección dos investimentos e actuacións subvencionables que desexen realizar. Non obstante, se algún proxecto ou proposta de actuación non se axustase ao obxecto destas bases, a Deputación poderá rexeitar este proxecto. Nese caso, o Concello poderá presentar unha nova proposta. O Concello poderá destinar a cantidade asignada ao abeiro do presente plan ao financiamento das achegas municipais para investimentos doutros plans, programas ou convenios desta Deputación ou doutras administracións públicas cando se trate de obras ou subministracións de competencia municipal. Asemade, nos supostos de investimentos de competencia municipal que se realicen sobre estradas de titularidade provincial ou de titularidade de calquera outra Administración Pública deberá contar coa autorización expresa da respectiva Administración ou acreditar tela solicitada; nestes casos a concesión da subvención quedará condicionada a esta circunstancia. As axudas e subvencións deste Plan poderán destinarse ás seguintes liñas nos termos recollidos na base 8ª. De conformidade co establecido na D. A. Oitava da Lei 38/2003, de 17 de novembro, Xeral de Subvencións, as axudas que se arbitren a favor dos concellos a través do PLAN DE OBRAS E SERVIZOS (PLAN CONCELLOS) 2018-2019 quedarán excluídas do seu ámbito de aplicación, resultando de aplicación preferente o réxime disposto en virtude das presentes bases e do propio Plan unha vez aprobado. Con todo, para o non previsto nas presentes bases, resulta de aplicación supletoria a Lei 38/2003, de 17 de novembro, Xeral de Subvencións, o seu regulamento de desenvolvemento, a Ordenanza Xeral de Subvencións da Deputación Provincial de Pontevedra e as restantes normas de dereito administrativo, aplicándose, no seu defecto, as normas de dereito privado. Rexirá, así mesmo, para a aprobación e modificación do Plan o establecido ao respecto no artigo 33.2. d e 36 da Lei 7/1985, de 2 de abril, reguladora das Bases do Réximen Local, así como nos artigos 32 e 33 do Real Decreto Lexislativo 781/1986, de 18 de abril, e demais normativa aplicable. De acordo co establecido na base 16.3 das bases de execución do orzamento para o exercicio 2018 e cumprindo o establecido no artigo 17 da LXS, o órgano competente para a aprobación destas bases é o Pleno da Deputación. Poderán solicitar as axudas reguladas nestas bases os concellos da provincia de Pontevedra cunha poboación de dereito de ata 50.000 habitantes, segundo a correspondente certificación expedida polo Instituto Galego de Estatística (IGE) referida á última actualización do censo. Non poderán obter a condición de beneficiario aqueles concellos nos que concorra algunha das circunstancias ou prohibicións ás que fai referencia a lexislación vixente en materia de subvencións. A colaboración cos concellos de máis de 50.000 habitantes, non beneficiarios deste Plan, instrumentalizarase a través de convenios de colaboración, para o cal se dotará de orzamento a correspondente aplicación orzamentaria. O Plan conta con tres liñas de subvencións para os concellos que se financian con cargo ás dotacións orzamentarias das seguintes aplicacións: No exercicio 2018, correspóndelle a cada concello distribuír libremente as contías individuais respectivas segundo as súas necesidades, con cargo ás distintas liñas de subvención e con respecto aos límites establecidos nestas bases. Se ademais solicitan a tramitación dun investimento plurianual de importe igual ou superior a 100.000,00 euros (IVE incluído), concederase, tamén, a subvención correspondente con cargo ao exercicio 2019. Neste caso o importe da subvención correspondente á anualidade 2019 non pode ser superior para cada investimento á subvención correspondente ó exercicio 2018. Non obstante, en casos excepcionais debidamente xustificados, poderase autorizar que o importe da subvención do 2019 sexa superior ó do 2018. No exercicio 2019 a contía asignada a cada concello será destinada integramente ao financiamento de investimentos. Dita cantidade non se poderá aplicar ó financiamento das liñas 2 e 3. É dicir, para a liña de subvención 1 cada concello destinará unha porcentaxe mínima sobre a contía asignada do 2018 a que haberá que sumarlle a totalidade da cantidade asignada do 2019, consonte á seguinte táboa: Para as liñas de subvención 2 e 3 o concello só poderá destinar unha porcentaxe máxima sobre a contía individual asignada no 2018, consonte a seguinte distribución: As cantidades que os concellos non utilicen das liñas 2 e 3 poderanas utilizar para facer investimentos (liña 1); ou, no seu caso, poderanas empregar na propia liña, sempre que se solicite no exercicio 2018. O Plan de carácter bianual dótase cun importe cuarenta e dous millóns de euros (42.000.000,00) no exericio 2018 e trinta millóns de euros (30.000.000,00) no exercicio 2019, que se repartirán en tres grupos da forma seguinte: Estas cantidades repartiranse entre o número de concellos que forman o grupo en proporción á poboación, a superficie, aos núcleos de poboación e a densidade, segundo as características singulares de cada grupo de concellos e baseándose nestas porcentaxes: En consecuencia, cada concello coñecerá as cantidades que lle corresponden dentro dos cinco primeiros días hábiles seguintes ao da publicación destas bases no Boletín Oficial da Provincia de Pontevedra (BOPPO). Tamén poderán informarse dirixíndose ao Servizo de Cooperación. En todo caso, garántese que o Concello, fusionado, de Cerdedo-Cotobade terá unha asignación non inferior á que lle correspondería respecto a cada un dos concellos por separado. Para estes efectos, todos os datos que se terán en consideración serán os publicados máis recentemente polo IGE na data de publicación destas bases no BOPPO. A Presidencia ditará unha resolución presidencial aprobando a cantidade total por liña que lle corresponde a cada concello, tendo en conta que a disposición do crédito farase para cada solicitude de subvención presentada no marco do Plan Concellos 2018-2019, unha vez comprobada a documentación achegada e instruído o procedemento conforme se recolle na base décimo terceira do Plan. Xunto coa cantidade que lle corresponde a cada concello no exercicio 2018, a Deputación comunicaralle a relación de débedas que teña coa institución provincial na data de publicación destas bases, co fin de que as paguen antes de presentar as solicitudes. No caso de non facelo, os concellos solicitarán a subvención polo importe neto, e o organismo provincial procederá de oficio á detracción das débedas ata atinxir a súa totalidade Así mesmo, a 15 de decembro do ano 2018 a Deputación comunicará aos Concellos a relación de débedas que teña coa institución provincial a fin de que se proceda ó seu pagamento no prazo de 10 días dende o seguinte ó da recepción da comunicación. De non procederse ó seu abonamento, a Deputación detraerá o importe das débedas do crédito do ano 2019. No caso de que o crédito de 2019 estea afecto ao financiamento dun gasto plurianual, a detracción realizarase sobre a parte do crédito non comprometido con dito gasto plurianual. De estar o 100% do crédito do exercicio 2019 comprometido no financiamento dun investimento plurianual, a detracción efectuarase da cantidade que lle poida corresponder ó Concello das liñas 2 e 3 do Plan Concellos 2019 ou, no seu caso, dos ingresos propios do Concello froito da recadación do ORAL. Os concellos presentarán as solicitudes de subvención para as distintas liñas achegando para cada solicitude a documentación necesaria sinalada na base décima. Cada investimento debe identificarse cun proxecto técnico, documento técnico ou prego de prescricións técnicas, que deberá presentarse en formato dixital debidamente asinado electrónicamente e ao que se axuntarán arquivos compatibles de lectura (formato FIEDBEC para o orzamento, formato DXF, DGN ou IFC para os planos e formato PDF para os demais documentos), e que deben redactarse segundo estas bases. Non se admitirán denominacións xenéricas. Deben ser identificados con precisión e claridade, sen lugar a ambigüidades, os investimentos que se integran no Plan, e debe existir unha concordancia entre a solicitude e a denominación do proxecto, documento técnico ou prego de prescricións técnicas. Non se farán referencias a marcas concretas en ningún proxecto, documento técnico ou prego de prescricións técnicas. Unicamente se permitirá, excepcionalmente, a referencia a marcas cando non sexa posible facer unha descrición o bastante precisa e intelixible do obxecto do contrato, e deberá engadirse a mención “ou equivalente”. Todas as partidas dos orzamentos deberán ser subvencionables, non admitíndose partidas de natureza administrativa como homologacións, licenzas ou legalizacións, etc. Serán subvencionables as finalidades que se indican a continuación para cada unha das liñas seguintes: Neste plan pódense incluír todas as obras, subministracións, adquisición de bens inmobles e propiedade inmaterial (planeamento urbanístico e estudos de planificación estratéxica) para actividades e servizos que sexan de competencia municipal de acordo co establecido nos artigos 25 e 26 da LRBRL. Asemade poderá incluírse a recuperación dos danos causados nas infraestruturas, equipamentos e outros bens de titularidade municipal por mor da vaga de lumes de outubro de 2017, así como as adaptacións das infraestruturas e do territorio como consecuencia do cambio climático e, especialmente, da protección contra os lumes. En todo caso, deben ser investimentos nos que o Concello teña a propiedade do ben, das instalacións ou dos terreos ou sexa o cesionario destes. A cesión terá que ser como mínimo por cinco anos se se trata dun ben que debe inscribirse no rexistro público correspondente, e por dos anos nos demais casos. Se os proxectos para a súa realización precisaren de autorizacións da Deputación e/ou doutras administracións públicas, o Concello deberá acreditar documentalmente que xa conta con elas ou que xa as solicitou, xuntando os correspondentes documentos. Neste último caso a Deputación aprobara a concesión da subvención condicionada a que o Concello xustifique a súa obtención. Os investimentos terán un orzamento igual ou superior a vinte mil (20.000,00) euros, incluído o IVE, agás os investimentos que se tramiten como gasto plurianual cuxo orzamento será igual ou superior a cen mil (100.000,00) euros, incluído o IVE. No caso das subministracións, que deberán ter un carácter singular e natureza inventariable, o importe de cada expediente de solicitude será como mínimo de 5.000,00 euros. O orzamento poderá agrupar conceptos subvencionables de distinta natureza. Son subvencionables a compra de bens ou equipamentos relacionados coa prestación de servizos municipais (vehículos, mobiliario urbano, equipamento administrativo, deportivo, cultural, etc.). O resto das subministracións que non constitúan un investimento por si mesmas e que supoña a mellora, a construción ou a creación dun ben novo, deberán integrarse nun proxecto de investimento. Todos os proxectos deberán referirse necesariamente a obras completas, entendéndose por tales as susceptibles de ser entregadas ao uso xeral ou ao servizo correspondente, sen prexuízo de posteriores ampliacións, e comprenderán todos e cada un dos elementos que sexan precisos para a utilización da obra. Todos os proxectos conterán, alo menos, a documentación establecida na normativa de contratos axustando o seu contido ás seguintes instrucións, segundo sexa o orzamento de licitación ou o total de execución no caso de que o realice a propia administración: As obras susceptibles de execución en varias fases ou como investimento plurianual presentarán o proxecto completo e a documentación correspondente á fase anual debidamente cuantificada ó obxecto da súa inclusión no plan, indicando a contía e desagregando as partidas de obra imputables a cada anualidade. Non se admitirán obras cuxo único obxecto sexa a demolición. Será subvencionable á merca de terreos sempre que este vencellada á unha posterior prestación de servizos de competencia municipal. Para o caso de que un investimento conteña prestacións correspondentes en parte a obra e en parte a subministración, atenderase na súa cualificación como un ou outro, á prestación que teña máis importancia dende o punto de vista económico. Os concellos encargaranse da redacción dos proxectos, agás nos casos de convenios coa propia Deputación ou con outras administracións públicas nos que estas asuman a redacción dos proxectos. Os concellos poderán solicitar o financiamento dos honorarios de redacción, cando a mesma sexa obxecto dunha contratación externa. Os proxectos de obra deberán comprender, cando menos: a. Unha memoria na que se describa o obxecto das obras, que recollerá os antecedentes e a situación previa a estas, as necesidades que se deben satisfacer e a xustificación da solución adoptada, e na que se detallen os factores de todo tipo que hai que ter en conta b. Os planos de conxunto e de detalle necesarios para que a obra quede perfectamente definida. c. Os pregos de prescricións técnicas e particulares. d. Un programa de desenvolvemento dos traballos cuantificado ou plan de obra de carácter indicativo, coa previsión, se é o caso, do tempo e do custo e. Un orzamento, integrado ou non por varios parciais, coa expresión dos prezos unitarios e dos descompostos, se é o caso, estado de medicións e os detalles precisos para a súa valoración. No caso de incluír partidas alzadas o seu importe non poderá superar o 5 % do orzamento de execución material. Todas as partidas do orzamento deberán ser subvencionables, non admitíndose partidas de natureza administrativa como legalizacións, homologacións, licenzas, ou o custo do cartel de obra, por ser a cargo do adxudicatario. f. O estudo de seguridade e saúde ou, no seu caso, o estudo básico de seguridade e saúde, nos termos previstos nas normas de seguridade e saúde nas obras. g. O estudo de xestión de residuos de construción e demolición, no que se faga unha estimación da cantidade de residuos xerados e unha valoración do custo previsto para a súa xestión, o que debe figurar con carácter independente do orzamento, así como o resto do contido esixido no R. d 105/2008, de 1 de febreiro h. O estudio xeotécnico dos terreos sobre os que se vai a executar a obra, agás que resulte incompatible coa súa natureza. i. No caso de ser preciso, un estudio topográfico para a correcta definición dos terreos sobre os que se vai a executar a obra. j. O certificado de eficiencia enerxética en edificios de nova construción e demais ámbitos de aplicación segundo o artigo 2 do RD 47/2007 de 19 de xaneiro. k. Na redacción dos proxectos de obra débese ter en conta a porcentaxe de gastos xerais e beneficio industrial e os autores destes deberán ser técnicos competentes na materia obxecto do proxecto. l. Canta documentación veña prevista nas normas de carácter legal ou regulamentario. Os proxectos estarán suxeitos ás instrucións técnicas que sexan de obrigado cumprimento. Naqueles proxectos de obra cuxo orzamento de licitación, excluído o IVE, sexa inferior a 50.000,00 euros, poderase presentar un documento técnico que simplifique, refunda ou incluso suprima, algún dos documentos anteriores, sempre que a documentación resultante sexa suficiente para valorar, definir e executar a obra, sen prexuízo de que se deba elaborar un proxecto cando as normas específicas así o requiran, e de modo especial cando se afecta á estabilidade, seguridade ou estanqueidade da obra. En todo caso, como mínimo achegarase: a. Unha memoria na que se describa o obxecto das obras, que recollerá os antecedentes e a situación previa a elas, as necesidades que hai que satisfacer e a xustificación da solución adoptada, e na que se detallen os factores de todo tipo que se deben ter en conta b. Os planos de conxunto e de detalle necesarios para que a obra quede perfectamente definida c. O orzamento, as medicións e os detalles precisos para a valoración da actuación d. Estudio Básico de Seguridade e Saúde e Estudio de Xestión de Residuos, dos que só poderá prescindirse nos casos en que así este previsto na normativa específica que regula a obra. O Concello poderá solicitar, sempre que cumpra os requisitos establecidos na normativa de contratos, a execución da obra directamente polo sistema de administración. Neste caso, tanto a memoria do proxecto como o prego de prescricións técnicas adaptarán o seu contido a esta modalidade. É dicir, non constará o orzamento de licitación e no seu lugar constará o orzamento de execución da obra directamente por administración. Tampouco se fará mención á contrata, nin ao contratista por inexistentes nesta modalidade. O orzamento de execución da obra pola propia administración obterase sumando ao orzamento de execución material, o 5%, no seu caso, destinado a retribuír aos empresarios contratados administrativamente para colaborar na execución da obra (artigo 178 do RGLCAP) e o IVE. O orzamento estará descomposto en tres parciais: materiais, maquinaria e man de obra, nos que se detalle de forma unitaria a repercusión destes tres conceptos en cada unidade de obra, de acordo co cadro de prezos descompostos, que en calquera caso, deberá conter o proxecto. Os orzamentos descompostos tomaranse como base cando se trate de contratar materiais, maquinaria ou man do obra de forma separada. No caso de subministracións que constitúan un investimento en si mesmas, que deberán incluírse exclusivamente nunha única anualidade do plan, deberase remitir un prego de prescricións técnicas que deberá incluír, cando menos, os seguintes documentos: a. Unha memoria descritiva na que se detalle o obxecto e a finalidade da subministración, os antecedentes, as necesidades que se van satisfacer e a xustificación da solución adoptada b. Un orzamento desagregado, no que se definan con claridade os distintos elementos da subministración coas súas características técnicas precisas, con expresión dos prezos de cada elemento e o número de unidades, e desagregando o imposto sobre o valor engadido (IVE) c. Se son necesarios, documentos gráficos para a correcta definición da subministración. d. No caso de subministración e instalación de mobiliario urbano, xogos, luminarias, marquesiñas, colectores de lixo, e similares, será obrigatorio sinalar para cada elemento o lugar exacto da súa instalación no plano. e. Lugar e prazo de entrega. f. Prazo de garantía A Deputación, en todo caso, supervisará e controlará os proxectos, tendo especialmente en conta os prezos das distintas unidades. Os proxectos, documentos técnicos ou pregos de prescricións técnicas deben ser aprobados polo órgano competente do Concello. O Concello poderá destinar a cantidade asignada na Liña1 do presente plan ao financiamento das achegas municipais para investimentos doutros plans, programas ou convenios desta Deputación ou doutras administracións públicas cando se trate de obras ou subministracións de competencia municipal. O Concello deberá ser, en todo caso, titular dos bens, instalacións ou terreos nos que se van executar os investimentos, ben porque sexa propietario dos mesmos ou ben porque dispoña dun dereito de uso ou cesión sobre os mesmos. Se os proxectos, pola súa situación ou características, precisan de permisos ou autorizacións doutros organismos, será o Concello quen os solicite. O Concello deberá acreditar que conta con elas ou que xa as solicitou, xuntando os correspondentes documentos. Neste último caso a subvención concederase condicionada a que o Concello xustifique a súa obtención. No caso de que algún proxecto de obra relativo á prestación dun servizo de competencia municipal precise autorización desta Deputación por afectar a unha estrada provincial, o concello deberá obter a correspondente autorización a través do servizo de mobilidade, previa á concesión da subvención. Asemade, o proxecto deberá incluír unha separata que desagregue as actuacións que afecten á estrada provincial. Os concellos contratarán os investimentos de acordo co disposto na normativa de contratos que, así mesmo, poderán ser executados pola propia Administración municipal. Se no momento da licitación fora outra a lexislación vixente en materia de contratación pública estarase ao disposto expresamente nela. Unha vez adxudicados os investimentos, o Concello deberá remitirlle a esta Deputación a seguinte documentación: 1.—A certificación do acordo ou resolución de adxudicación do contrato 2.—O documento administrativo no que se formalicen os correspondentes contratos, de ser o caso. A subcontratación prodúcese cando o beneficiario concerta con terceiros a execución total ou parcial da actividade que constitúe o obxecto da subvención. Queda fóra deste concepto a contratación daqueles gastos en que teña que incorrer o beneficiario para a realización por si mesmo da actividade subvencionada. Permítese a subcontratación da totalidade das actividades subvencionadas. As obras serán executadas polos respectivos concellos segundo o proxecto técnico, documento técnico análogo ou prego de prescricións técnicas, sen prexuízo da posibilidade de que a Deputación realice as inspeccións que considere convenientes. A directora ou director das obras será designado pola entidade local contratante, e daralle conta da designación á Deputación. Calquera cambio na Dirección técnica seralle igualmente comunicado á institución provincial no momento no que teña lugar. Durante a execución das obras, o Concello comunicará á Deputación a data e a hora en que terá lugar a comprobación do replanteo, á que asistirá, de consideralo procedente, a Corporación provincial, un facultativo técnico ou representante desta. A copia da acta que se redacte seralle remitida á Deputación xunto coa fotografía do cartel de obra que acredite a difusión dada ao financiamento outorgado pola Deputación, que será colocado no momento da sinatura da devandita acta. O Concello comunicaralle á Deputación de Pontevedra a data e a hora en que terá lugar, ao remate das obras, o acto de recepción destas, ao que asistirá, de consideralo procedente a Presidencia, un representante ou facultativo desta. A Administración municipal remitiralle á provincial unha copia da acta do antedito acto de recepción. Serán subvencionables as seguintes tipoloxías de gasto: Entre os gastos correntes subvencionables poderán incluírse os gastos de funcionamento dos servizos de subministración de auga potable, de rede de sumidoiros, limpeza viaria, recollida domiciliaria de lixo, alumeado público, mantemento e reparación dos accesos aos núcleos de poboación, mantemento e reparación de parques públicos, Conservatorios, Escolas de Música, e Escolas deportivas de titularidade Municipal, e aqueles outros que estean directamente asociados ao funcionamento dos servizos de competencia municipal, así como os derivados da organización e realización de actividades (culturais, deportivas, sociais, etc.), agás os gastos de persoal. Concretamente poderán incluírse os gastos que deseguido se detallan: O Concello deberá elaborar unha certificación das facturas, que teñan entrada no rexistro xeral do concello ata o día 31 de decembro de 2017, este incluído, e que estean pendentes de pagamento no momento de elaborar dita certificación. No certificado deberán separarse as facturas que se imputan ao Capítulo II do orzamento municipal e as que se imputan ao Capítulo VI, e indicaranse entre outros datos para cada débeda, a data de entrada no rexistro do concello, o resumo do concepto, a identificación do provedor/acredor, data de aprobación, órgano que aproba e o importe da débeda (IVE incluído). Relacionaranse segundo a orde de entrada no rexistro do Concello. O Concello poderá destinar ata o importe máximo que se regula na base 5ª a reducir o seu endebedamento coas entidades financeiras. Neste caso deberá elaborar unha certificación onde se faga constar a entidade financeira coa que se concertou o préstamo, o tipo de operación, a data de concertación, o importe, prazo de amortización e importe pendente de amortizar. Tamén se deberá certificar que a cantidade que se pretende amortizar é a que ten as condicións máis gravosas para o Concello en termos económicos. No suposto de que o Concello opte por esta liña de actuación, deberá elaborar unha memoria descritiva e valorada dos gastos correntes asociados ao funcionamento dos servizos públicos municipais, que se pretendan realizar entre o 1 de xaneiro e o 31 de decembro de 2018, que se acompañará da documentación que se sinala na base décima. Non obstante, para considerarse gasto corrente novo as facturas deberán ter data de entrada no rexistro xeral do concello posterior á data de solicitude da subvención. Tamén poderanse incluír dentro desta liña de gasto os derivados da realización ou organización de actos culturais, sociais, deportivos, etc…, que se pretendan executar entre o un de xaneiro e o trinta e un de decembro de 2018, cos mesmos requisitos que se sinalan no parágrafo anterior. Será subvencionable a contratación de persoas desempregadas para a prestación de servizos mínimos de competencia municipal, de interese xeral e social, tendo en conta a normativa aplicable, sempre que cumpran os seguintes requisitos: a) Ser prestados polas entidades beneficiarias en réxime de administración directa b) Favorecer na súa execución ou prestación a formación e as prácticas profesionais das persoas desempregadas que se van contratar c) Ser prestados ou executados no ámbito municipal d) Responder a necesidades de persoal urxentes e inaprazables, é dicir, necesidades mínimas para o exercicio das súas funcións ou para o desempeño das súas competencias en termos razoables de eficacia. e) Que esas necesidades afecten a sectores, funcións ou categorías profesionais prioritarias indispensables para poder satisfacer as necesidades básicas da vida persoal ou social das persoas particulares, de acordo coas circunstancias de cada momento ou lugar, ou necesarias para o benestar da veciñanza e, tamén, as que permitan asegurar o funcionamento regular da propia entidade e dos seus órganos de goberno As mencionadas axudas ou subvencións irán destinadas a financiar a contratación laboral, en réxime de xornada parcial ou completa segundo as necesidades de contratación que determine cada Concello. As axudas comprenden o custo salarial e a cotización á Seguridade Social de persoas desempregadas (calquera que sexa a categoría profesional) que reúnan os requisitos establecidos no parágrafo seguinte destas bases, respectando en todo caso o salario mínimo interprofesional que se atope en vigor en cada momento ou as retribucións que resulten de aplicación en atención á categoría profesional da persoa traballadora. Os concellos poderán, no seu caso, complementar a cantidade que sexa necesaria ata acadar os salarios que correspondan por categoría profesional. As traballadoras e traballadores que sexan contratados para realizar as obras ou prestar os servizos polos que se outorgue a subvención deberán ser persoas desempregadas, inscritas no Servizo Público de Emprego de Galicia como demandantes non ocupados e que estean dispoñibles para o emprego. Estes requisitos deberán cumprirse tanto no momento da selección coma no da formalización do contrato. Os concellos beneficiarios da subvención solicitarán as persoas traballadoras que necesiten mediante a presentación da correspondente oferta na oficina pública de emprego, cos modelos normalizados para os efectos, facendo referencia aos requisitos e características que deben reunir as persoas que sexan contratadas para o adecuado desempeño das funcións inherentes aos postos de traballo ofertados, coa obriga de presentar unha por cada categoría profesional dentro de cada ocupación. Para a xestión das ofertas establécese como ámbito de busca de emprego o municipio do Concello solicitante. O Concello beneficiario será quen realice a selección definitiva das persoas candidatas, en conformidade coa normativa aplicable, na forma prevista e segundo os criterios sinalados a continuación, tendo en conta que, en todo caso, os contratos deberán formalizarse no prazo e nos termos establecidos na resolución na que se concede a subvención. Sen prexuízo das obrigas legais que poidan existir, para a selección daráselles preferencia por esta orde aos seguintes criterios: a) As vítimas de violencia de xénero b) As persoas candidatas maiores de 45 anos c) As persoas candidatas que formen unha familia monoparental con fillos ao seu cargo d) As persoas candidatas con niveis de renda máis baixa e) As persoas candidatas con cargas familiares As entidades darán de alta na Seguridade Social as persoas contratadas, dentro do código de conta de cotización que corresponda. No caso de que algunhas persoas traballadoras contratadas renuncien ao contrato antes da súa finalización ou se dea algún outro suposto debidamente xustificado de extinción do contrato anticipadamente o Concello poderá formalizar un novo contrato para substituír o anterior polo tempo restante. No caso de baixas, permitirase a contratación doutro traballador que o substitúa a efectos unicamente da elixibilidade do gasto, con estrito respecto á normativa aplicable, tendo que optar o concello por imputar o custo dun ou doutro traballador alternativamente durante o período de baixa. O Concello deberá comunicar estas situacións á Deputación mediante escrito motivado. Todos os contratos deben iniciarse a partir do 1 de xaneiro de 2018 e finalizar como máximo o 31 de decembro de 2018, sen que en ningún caso a subvencionabilidade dos contratos poida exceder este período. A relación laboral xurdida entre a entidade beneficiaria e a persoa traballadora non vinculará a Deputación de Pontevedra. A subvención para esta liña deberá solicitarse nun único expediente. O procedemento de concesión das subvencións previstas nestas bases é o de réxime de concorrencia non competitiva. As solicitudes formalizaranse nos modelos normalizados que se facilitarán no Rexistro xeral da Deputación en Pontevedra, na súa sede de Vigo, no Servizo de Cooperación ou na páxina web www.depo.es.As solicitudes que se presenten de xeito telemático faranse a través da sede electrónica, no enderezo www.sede. depo. es. A presentación telemática producirá plenos efectos xurídicos sempre que a solicitude sexa enviada dentro do prazo establecido. Para presentar a solicitude de xeito telemático será imprescindible, cando menos, que a Alcaldía, o funcionariado que deba asinar documentos, así como a persoa designada como representante para o envío da solicitude ao rexistro telemático dispoñan de sinatura electrónica. As solicitudes asinadas polos representantes locais, presentaranse correctamente cubertas, unha por cada petición individual, especificando a súa denominación concreta, o orzamento e o importe da subvención solicitada. As solicitudes deberán ser aprobadas mediante acordo do órgano competente do Concello, que indique expresamente a finalidade concreta e a cantidade que se solicita, achegándose este acordo ou unha certificación acreditativa do acordo de aprobación. Para tal efecto, nun único acordo poderanse aprobar varias solicitudes. No caso de seren aprobados mediante decreto de Alcaldía ou acordo da Xunta de Goberno Local, daráselle conta de dita aprobación ao Pleno da Corporación municipal. Calquera falsidade nos datos presentados dará lugar á perda da subvención concedida, ademais doutras medidas que para o caso poida arbitrar o organismo provincial. A documentación administrativa e técnica será revisada pola Deputación, que poderá realizar os requirimentos que estime necesarios para completar ou corrixir a documentación presentada. A aprobación das correccións ou modificacións do acordo de solicitude realizarase polo órgano competente do Concello. A corrección dos proxectos, documentos técnicos análogos ou pregos no caso das subministracións requirirá dunha nova aprobación dependendo do seu carácter substancial ou non. O Concello deberá presentar necesariamente unha documentación xeral da súa solicitude e unha documentación específica segundo corresponda ás distintas liñas de subvención nos modelos que figuran como anexos ás presentes bases. Non obstante, o Concello poderá empregar modelos propios de certificación segundo o contido que se recolle nas presentes bases. Non se concederán subvencións se non obran no expediente todos os formularios e documentos preceptivos que se contemplan nestas bases. En caso de defecto, erro ou ausencia na presentación da documentación á que se refire esta base ou de incumprimento do previsto no artigo 68 da LAPAC, requiriráselle ao interesado que emende as faltas ou omisións no prazo máximo de 10 días hábiles, indicándolle que, de non o facer, terase por desistido da súa solicitude, previa resolución que deberá ser ditada nos termos previstos no artigo 21 da citada lei. Para cada unha das liñas de subvención deberá achegarse a seguinte documentación xeral: O concello presentara: Os anexos dispoñibles na páxina web non poderán ser obxecto de manipulación, riscos ou emendas. Poderanse utilizar modelos propios de certificacións segundo o contido que se recolle nas presentes bases. En función da finalidade concreta solicitada dentro desta liña achegaranse a seguinte documentación específica: O prazo de presentación das solicitudes da Liña1 para o exercicio 2018 e gastos plurianuais que se financian conxuntamente nos exercicios 2018 e 2019 é de tres meses, contados desde o día seguinte ao da publicación do extracto desta convocatoria no Boletín Oficial da Provincia de Pontevedra (BOPPO). O prazo de presentación das solicitudes das Liña 2 e 3 para o exercicio 2018 é de tres meses, contados desde o día seguinte ao da publicación do extracto desta convocatoria no Boletín Oficial da Provincia de Pontevedra (BOPPO). O prazo de presentación das solicitudes da Liña 1 para o exercicio 2019 empezará o 1 de novembro de 2018 e rematará o 31 de decembro de 2018. As solicitudes presentadas con anterioridade a esta convocatoria quedarán sen efecto. As solicitudes irán dirixidas á Presidencia da Deputación e presentaranse no Rexistro xeral da institución provincial, no da súa sede de Vigo, nos rexistros do ORAL ou a través de calquera das formas previstas no artigo 16 da LPACAP. Tamén se poden presentar telematicamente na sede electrónica da Deputación, co enderezo www.sede. deputacion. es, subindo a documentación adxunta comprimida en ZIP cos seguintes formatos dixitais: FIEDBEC para o orzamento, formato CAD para os planos, e formato PDF para os demais documentos. As subvencións que se concedan no marco das presentes bases admiten a compatibilidade con outras axudas públicas ou aportacións de particulares para a mesma finalidade outorgada por esta Deputación ou por outras administracións públicas, sempre que o importe das mesmas sexa de tal contía que, illadamente ou en concorrencia con outras subvencións, non se supere o custe das actividade subvencionada. Para estes efectos, e en conformidade co disposto no artigo 14.1. d da LXS e no artigo 33 do RLXS, unha das obrigas do beneficiario é a de comunicarlle á Deputación a obtención doutras subvencións ou axudas que financien as finalidades subvencionadas. Todas as alteracións das condicións que se tiveron en conta para a concesión e, en todo caso, a concesión concorrente de axudas por calquera entidade pública ou privada, nacional ou internacional, poderán dar lugar á modificación da subvención outorgada. A instrución do procedemento de concesión de subvencións, que é o de concorrencia non competitiva, correspóndelle ao Servizo de Cooperación, que realizará de oficio as actuacións que estime necesarias para a determinación, o coñecemento e a comprobación dos expedientes. Igualmente, o órgano instrutor poderá solicitar todos os informes que considere convenientes e/ou necesarios para o correcto outorgamento das subvencións. Unha vez efectuado o estudo de cada solicitude recibida, e en función da información dispoñible, elaborarase unha proposta de concesión da subvención para someter á aprobación do órgano competente, previo informe do técnico competente da Deputación segundo a natureza do gasto, no seu caso, e da fiscalización da intervención. Para axilizar as actuacións, en concreto as notificacións, as resolucións ou acordos de concesión das subvencións terán que ser recollidos na institución provincial polas alcaldesas e alcaldes dos concellos beneficiarios da subvención ou pola persoa en quen deleguen, asinando o correspondente recibo de recepción no que constarán a hora e a data nas que o Concello recibe a resolución. As subvencións que se outorguen ó abeiro do presente Plan bianual, con cargo ao exercicio 2018 e gastos plurianuais que se financian conxuntamente nos exercicios 2018 e 2019, deberán estar totalmente concedidas no exercicio 2018. As subvencións que se outorguen con cargo ao exercicio 2019 deberán estar totalmente concedidas no prazo de tres meses dende a finalización do prazo de presentación de solicitudes, que para estas solicitudes remata o 31 de decembro de 2018. Unha vez notificadas as resolucións e/ou acordos de concesión entenderanse aceptadas polos Concellos salvo que estes expresamente as rexeiten. Unha vez recaída a resolución de concesión, antes de que conclúa o prazo para a realización das actividades e/ou investimentos obxecto de subvención e sempre e cando non se prexudiquen intereses de terceiros, poderase solicitar o cambio ou a modificación do seu contido pola desistencia total ou parcial da actuación, ou, de concorreren circunstancias excepcionais, xustificando por escrito as causas que as fundamentan e axeitándose ao establecido nas presentes bases. Entre as circunstancias excepcionais que poderían xustificar a modificación da concesión da subvención estarían as seguintes: Os concellos beneficiarios en conformidade co disposto nestas bases estarán obrigados a cumprir co que establece o artigo 11 da LSG, e en particular: Para dúbidas e/ou aclaracións poderase contactar co Servizo de Comunicación Institucional do organismo provincial a través do correo electrónico comunicacion@depo. es ou do teléfono 986 804 100. O incumprimento destas obrigas será causa de reintegro das subvencións concedidas con cargo a estas bases. De producirse baixas na adxudicación dos contratos o Concello beneficiario deberallo comunicar á Deputación antes da súa aplicación. A existencia e o importe da baixa determinaranse coa certificación final. A baixa poderá aplicarse no mesmo investimento, con independencia do seu importe, ou reinvestirse noutra obra distinta. Neste caso o montante do sobrante deber ser igual ou superior a seis mil (6.000) euros. O concello poderá solicitar a acumulación das baixas superiores a seis mil (6.000) euros obtidas nun exercicio. Así mesmo, se o concello o solicita expresamente, poderá acumular as baixas superiores a seis mil (6.000) euros obtidas no exercicio 2018 coas baixas superiores a seis mil (6.000) euros obtidas no exercicio 2019, para a súa aplicación no financiamento do investimento que estime pertinente. No caso de aplicación de baixas non opera a limitación orzamentaria estipulada na base oitava. No caso de investimentos cofinanciados polo ente municipal, a baixa se poderá destinar a minorar a achega municipal ata anular, se fose posible, a mencionada achega. Así mesmo, tamén se poderá aplicar a baixa no financiamento dos honorarios de redacción de proxecto daquelas obras obxecto de inclusión no plan ou no pagamento dos honorarios de dirección e obra e coordinación de seguridade e saúde. Nos demais casos, para a tramitación da solicitude de aplicación da baixa esixirase un proxecto ou memoria detallada no que se describa con claridade a actuación que se realizará, ademais do acordo correspondente de autorización de reinvestimento da baixa e aprobación do proxecto, memoria valorada ou documento técnico análogo. A súa tramitación realizarase conforme ao seguinte procedemento: Se durante a execución das obras xorde a necesidade de modificar o proxecto da obra o Concello deberá tramitar o correspondente expediente de acordo co establecido na normativa de contratación vixente nese momento e redactar un proxecto modificado que deberá ser aprobado polo Concello e pola Deputación. Non obstante, só se admitirán a trámite modificacións que se poidan financiar co importe das baixas de adxudicación. Tamén se poderán financiar co importe das baixas de adxudicación as liquidacións por exceso de medicións. As revisións de prezos, cando supoñan un incremento dos custos, correrán a cargo do crédito do Concello, do mesmo xeito que os custos a maiores que poidan xerar as prórrogas e suspensións temporais na execución dos contratos. Todas as finalidades subvencionadas deben xustificarse totalmente antes das datas sinaladas segundo a natureza das distintas liñas de subvención, conforme se dispón nestas bases. A xustificación da subvención realizarase coa achega de xustificantes de gasto, certificacións, facturas e a demais documentación xustificativa, segundo o previsto nesta base. O pagamento das subvencións efectuarase previa comprobación por parte dos servizos de Cooperación e Intervención e dos servizos técnicos provinciais, no caso de proceder, de que se realizou o gasto para o fin e polo importe subvencionado e, ademais, de que se cumpriu coa finalidade e o obxecto da subvención, emitindo como resultado un informe con carácter previo á proposta de aprobación da xustificación. Así mesmo, poderánselles solicitar informes a outros servizos da Deputación competentes en razón da materia. As facturas deberán cumprir as esixencias establecidas na normativa vixente en cada momento, e de modo particular o disposto no Real decreto 1619/2012, de 30 de novembro, polo que se aproba o Regulamento que establece as obrigas de facturación. A documentación xustificativa que se debe achegar é a detallada a continuación: Todos os investimentos, incluídos aqueles que se produzan como consecuencia da aplicación das baixas, deberán estar executados e xustificados, na súa totalidade, o 31 de decembro de 2020. A non xustificación ou a xustificación fóra de prazo dará lugar á perda ao dereito ao cobro da subvención correspondente. O pago ao Concello do importe da subvención realizarase á vista das certificacións de execución das obras ou facturas das subministracións aprobadas polo órgano municipal competente. O Concello poderá presentar xustificacións parciais que se axusten ó ritmo de execución do investimento. As certificacións ou facturas de subministracións acompañaranse da seguinte documentación: As certificacións de obras serán comprobadas polos servizos de Cooperación e Intervención da institución provincial. Xunto coa primeira e a última certificación deberá acreditarse que o investimento se financia con fondos provinciais, mediante fotografías ou calquera outra proba gráfica que acredite a difusión. Ao remate da obra e coa última certificación achegarase a correspondente acta de recepción no modelo normalizado que se atopa na páxina web desta Deputación, que se axustará ao disposto na mormativa de contratos e na que os asinantes terán que estar debidamente identificados. Na acta de recepción debe figurar a identificación de quen a asina, coa expresión do seu cargo. No caso dos investimentos que se adxudiquen mediante contratos menores definidos, só se esixirá a resolución ou a certificación do acordo/decreto da aprobación do gasto e a factura correspondente, que deberá reunir os requisitos (especialmente en canto á esixencia de detallar as unidades, os prezos unitarios etc.) que se recollen nos artigos 6 e seguintes do Real decreto 1616/2012, de 30 de novembro, polo que se aproba o Regulamento que establece as obrigas de facturación. Na factura deberá constar o recibido e conforme do funcionariado municipal encargado da comprobación material, con identificación do seu nome, cargo e sinatura. Este trámite constituirá a constatación do cumprimento do contrato. Tamén se deberá certificar que o Concello non percibiu ningunha subvención doutras entidades para o financiamento do investimento ou, no caso de que existan axudas ou subvencións concorrentes para a súa execución, indicar o detalle de cada unha delas, certificando que a suma total non supera o 100 % do seu importe. En todo caso, a Deputación, en virtude das facultades que ten atribuídas, resérvase as facultades de inspección e comprobación das obras. A non xustificación ou a xustificación fóra de prazo dará lugar a perda ó dereito ó cobro da subvención correspondente. Para a xustificación das axudas concedidas con cargo a esta liña achegarase con carácter xeral un certificado expedido polo funcionariado público competente, no que se faga constar: Igualmente, en función da modalidade concreta dentro desta liña de subvención para a que solicitou a axuda, achegarase tamén: Para aqueles Concellos que soliciten unha subvención para a amortización de débedas con entidades financeiras, cuxos datos figuran na documentación achegada segundo o modelo que se anexa as presentes bases, a Deputación transferiralle ao Concello a cantidade solicitada para esta finalidade unha vez aprobada a concesión da subvención. O Concello deberá no prazo dun mes desde o cobramento da subvención e, en todo caso, ata o 30 de novembro de 2018, xustificar o pago da débeda mediante: No caso de que o Concello non xustifique a amortización da débeda coa entidade financeira, se xustifique un importe inferior á cantidade transferida pola Deputación ou de non presentar a documentación xustificativa no prazo sinalado, iniciarase o procedemento de reintegro da cantidade que corresponda. Para aqueles Concellos que soliciten unha subvención para o pagamento de débedas con provedores/acredores pola prestación de servizos ou realización de investimentos, cuxos datos figuren na documentación achegada segundo o modelo que se anexa ás presentes bases, a Deputación transferiralle ao Concello a cantidade solicitada para esta finalidade unha vez aprobada a concesión da subvención. O Concello deberá no prazo dun mes desde o cobramento da subvención e, en todo caso, ata o 30 de novembro de 2018, xustificar o pago da débeda mediante; No caso de que o Concello non xustifique o pagamento das débedas, xustifique un importe menor á cantidade transferida pola Deputación ou de non presentar a documentación xustificativa no prazo sinalado, iniciarase o procedemento de reintegro da cantidade que corresponda. No caso do gasto corrente novo, incluído aquel que se produza como consecuencia da realización ou organización de actos sociais, culturais, deportivos, etc, só procederá pagar a subvención despois de presentar a xustificación, que deberá achegarse ata o 31 de marzo de 2019, tal e como se establece deseguido: A xustificación deberá axustarse aos conceptos que se inclúen na memoria que serviu de referencia para a concesión da subvención, sendo admisible unha desviación máxima do 20% no custe dos diferentes conceptos da actividade subvencionada. No caso de que xustifique un custe total menor ou de non axustarse a xustificación ós conceptos incluídos na correspondente memoria, a subvención minorarase proporcionalmente. A non xustificación ou a xustificación fóra de prazo dará lugar a perda ó dereito ó cobro da subvención correspondente. O pagamento da subvención farase efectivo da seguinte forma: Co fin de efectuar un seguimento adecuado da execución dos proxectos subvencionados, a entidade beneficiaria, ademais do anterior, deberá presentar a través do Rexistro xeral da institución provincial a seguinte documentación xustificativa no prazo de dous meses, contados a partir do día seguinte ao da finalización da actividade realizada: Procederase ao reintegro das subvencións outorgadas en conformidade con estas bases nos termos fixados na normativa de subvencións e, de modo particular, nos artigos 36 e seguintes da LXS. Contra o acordo da aprobación destas bases, que pon fin á vía administrativa, poderase interpoñer un recurso potestativo de reposición ante o mesmo órgano que o ditou, no prazo dun mes a partir do día seguinte ao desta publicación (artigos 112 e seguintes e 124 e seguintes da LPACAP), ou ben directamente un recurso contencioso‐administrativo perante o correspondente xulgado de Pontevedra, segundo o disposto no artigo 8 da Lei 29/1988, de 13 de xullo, reguladora da xurisdición contencioso‐administrativa, todo isto no prazo establecido no artigo 46 da citada lei, sen prexuízo de que se poida utilizar calquera outro recurso que se estime conveniente. Todos os anexos referidos nestas bases e os modelos normalizados para as solicitudes destas subvencións facilitaranse no Rexistro xeral desta Deputación, no Servizo de Cooperación ou a través da páxina web www.depo.es.